
अरुणाचल प्रदेश में परियोजनाएं
2357. श्री बीरेन्द्र प्रसाद वैश्यः
     श्री संजय राउतः
क्या वित्त मंत्री यह बताने की कृपा करेंगे किः
(क) 
क्या यह सच है कि केंद्र सरकार ने, अरुणाचल प्रदेश में एशियाई विकास बैंक (ए.डी.बी.) और विश्व बैंक द्वारा वित्त-पोषित अनेक परियोजनाओं की धनराशि का, या तो अन्यत्र प्रयोग कर लिया है या उन परियोजनाओं को छोड़ दिया है;

(ख) 
यदि हां, तो इसके कारण क्या हैं;

(ग) 
अरुणाचल प्रदेश में एशियाई विकास बैंक और विश्व बैंक द्वारा वित्तपोषित परियोजनाओं के ब्यौरे सहित उनकी मौजूदा स्थिति क्या है;

(घ) 
क्या चीन ने एशियाई विकास बैंक और विश्व बैंक पर सीमावर्ती राज्य में महत्वपूर्ण परियोजनाओं को वित्त-पोषण प्रदान न करने के संबंध में दबाव डाला है; और
(ङ) 
यदि हां, तो तत्संबंधी ब्यौरा क्या है और इन परियोजनाओं के कार्यान्वयन हेतु केन्द्रीय सरकार ने क्या कार्रवाई की है?

उत्‍तर
वित्‍त मंत्रालय में राज्‍य मंत्री (श्री नमो नारायन मीना)
(क): जी, नहीं।
(ख): प्रश्‍न नहीं उठता।

(ग): ‘तीसरी तकनीकी शिक्षा परियोजना’ नामक बहुराज्‍य परियोजना जिसमें अरुणाचल प्रदेश राज्‍य हेतु अंतरराष्‍ट्रीय  विकास संघ (आईडीए) द्वारा निधिपोषित 44,56,207.90 विशेष आहरण अधिकारों का विशिष्‍ट घटक था, क्रेडिट संख्‍या 3413-आईएन के अंतर्गत कार्यान्‍वित की गई थी। उक्‍त क्रेडिट अरुणाचल प्रदेश के घटक के साथ पूर्णतया संवितरित किया गया है और 30.04.2009 को समाप्‍त हो चुका है।
(घ) और (ङ): जी, नहीं। तथापि, वर्ष 2009 में इसमें अरुणाचल प्रदेश के शामिल होने पर चीन ने भारत देशगत भागीदारी कार्ययोजना (सीपीएस-2009-12) पर आपत्‍ति की थी। हालांकि, एडीबी बोर्ड ने सीपीएस दस्‍तावेज का समर्थन किया था।
***** 
